สรท.ชี้ “ส่งออกไทย” ปีนี้ท้าทายสูง คาดไตรมาส 1 หดตัว 10%
“สรท.” ชี้ส่งออกไทยปี 66 ยังเผชิญกับความท้าทายสูง และอาจโตไม่ถึง 1% พร้อมคาดในไตรมาส 1 จะหดตัวราว 10% จากช่วงเดียวกันของปีก่อน และไตรมาส 2 อาจจะยังไม่ฟื้นตัวมากนัก
“สรท.” ชี้ส่งออกไทยปี 66 ยังเผชิญกับความท้าทายสูง และอาจโตไม่ถึง 1% พร้อมคาดในไตรมาส 1 จะหดตัวราว 10% จากช่วงเดียวกันของปีก่อน และไตรมาส 2 อาจจะยังไม่ฟื้นตัวมากนัก
4 เม.ย. 2566

นายชัยชาญ เจริญสุข ประธานสภาผู้ส่งสินค้าทางเรือแห่งประเทศไทย (สรท.) ระบุว่า การส่งออกของไทยในปี 66 มีปัจจัยที่ท้าทายมากขึ้น และมีโอกาสที่จะเติบโตได้ไม่ถึง 1% แต่ทั้งนี้ สรท.ยังคงเป้าหมายการส่งออกในปีนี้ไว้ตามเดิมที่ 1-2% ไปก่อน และรอให้คณะกรรมการชุดใหม่มีการประเมินและตัดสินใจอีกครั้ง
พร้อมกันนี้ ยังคาดว่าการส่งออกของไทยในช่วงไตรมาส 1/66 จะหดตัวราว 10% (YoY) เนื่องจากเมื่อเทียบกับไตรมาส 1/65 การส่งออกของไทยมีการเติบโตค่อนข้างสูง และคาดว่าการส่งออกในไตรมาส 2/66 อาจจะยังไม่ฟื้นตัวนัก โดยจะยังหดตัวราว 5% แต่หลังจากนั้นไปแล้ว การส่งออกของไทยจะขึ้นกับการฟื้นตัวของเศรษฐกิจประเทศคู่ค้า เช่น จีน สหรัฐอเมริกา และสหภาพยุโรป เป็นสำคัญ
“ถ้าสถานการณ์ไม่ได้เลวร้ายไปมากกว่านี้ ไม่ว่าจะเป็นเรื่องของราคาน้ำมัน เงินเฟ้อ อัตราแลกเปลี่ยน ถ้าทุกอย่างยังสามารถบริหารจัดการได้ การส่งออกในช่วงครึ่งหลังปีนี้ ก็มีโอกาสจะกลับมาเป็นบวกได้ แต่ต้องติดตามเรื่องราคาน้ำมัน เงินเฟ้อสหรัฐ และการฟื้นตัวของเศรษฐกิจจีนอย่างใกล้ชิด ซึ่งคาดว่าราวเดือน พ.ค. หรือ มิ.ย. น่าจะเห็นความชัดเจน และคาดการณ์ได้ชัดกว่านี้” ประธาน สรท.ระบุ
ทั้งนี้ มองว่า สินค้าส่งออกสำคัญของไทยที่ยังสามารถเติบโตได้ดี ได้แก่ กลุ่มอุตสาหกรรมอาหาร, รถยนต์ และชิ้นส่วนยานยนต์